Opettajien eläkerahaston ja aktivistisijoittaja Jana Partnersin mielestä Applen on asennettava puhelimiin käyttäjän iän mukaan säädettävä käyttöä rajoittava ohjelmisto.

Liiallinen matkapuhelimen ja sosiaalisen median käyttö saattaa olla lapsille ja nuorille haitallista.­

Kaksi teknologiayhtiö Applen suurta omistajaa, Kalifornian opettajien eläkerahasto ja aktivistisijoitusyhtiö Jana Partners vaativat Applea tarjoamaan vanhemmille parempia välineitä lasten kännykän käytön rajoittamiseksi.

Nämä suursijoittajat lähettivät Applen hallitukselle loppiaisena Janan perustajan Barry Rosensteinin ja opettajien eläkerahaston omistajapolitiikan johtajan Anne Sheehanin allekirjoittaman julkisen kirjeen, jossa he kertoivat ottaneensa aiheesta selvää useilta asiantuntijoilta ja tutkimuksista.